Skema ta' Għotja għall-Culture Pass Linji Gwida Uffiċjali Sejħa għal Espressjoni ta' Interess 2019 Daħla Permezz tal-Culture Pass, l-istudenti tal-kindergarten, tal-skola primarja u sekondarja se jingħataw opportunità jesperjenzaw mill-inqas produzzjoni artistika waħda matul is-sena skolastika, li tkun ġiet prodotta minn professjonisti kreattivi permezz ta' programm kurat. Il-Culture Pass huwa mfassal biex: Jipprovdi lit-tfal u lill-istudenti mill-kindergarten sal-ogħla livell tal-iskola sekondarja b'esperjenzi kulturali u artistiċi professjonali tal-ogħla kwalità; Jikkomplementa l-effett tat-tagħlim tal-Kurrikulu Nazzjonali u jżid il-valur għall-edukazzjoni kulturali u suġġetti kurrikulari oħra; Iħeġġeġ lill-prattikanti kreattivi biex joħolqu u jiżviluppaw xogħol ġdid għal udjenzi żgħażagħ u jżidu l-kapaċità tal-programmazzjoni fuq perjodi itwal bl-iskop li jgħaqqdu dixxiplini artistiċi u mhux artistiċi mal-kurrikulu tal-istudenti. Sejħa għal Espressjoni ta' Interess Id-Direttorat tal-Kultura fi ħdan il-Ministeru għall-Ġustizzja, Kultura u Gvern Lokali u l-Kunsill Malti għall-Arti jħabbru Sejħa konġunta għal Espressjoni ta' Interess għas-sottomissjoni / proposta ta' avvenimenti ta' natura kulturali u artistika mmirati lejn tfal tal-kindergarten u l-primarja, kif ukoll studenti li jattendu l-iskola sekondarja. L-attivitajiet se jsiru bejn Ottubru 2019 u Ġunju 2020. Din is-Sejħa hija maħsuba biex tippermetti lill-prattikanti kreattivi jiġġeneraw xogħol affaxxinanti, kreattiv u innovattiv, kemm oriġinali kif ukoll diġà eżistenti, għal udjenzi f'dawn il-kategoriji ta' età (3 sa 16-il sena) u biex tipprovdi opportunità lit-tfal u ż-żgħażagħ biex jesperjenzaw għall-inqas attività kulturali waħda bħala estensjoni tal-kurrikulu kopert matul is-sena skolastika. Għanijiet L-għanijiet tal-Culture Pass huma kif ġej: Jippermetti l-iżvilupp edukattiv tat-tfal u l-istudenti kollha li jattendu istituzzjonijiet edukattivi mill-edukazzjoni bikrija tul l-edukazzjoni obbligatorja kollha permezz ta' mezzi kulturali u artistiċi, speċjalment billi jkabbar b'mod kreattiv il-kurrikulu kopert fl-iskola. Jinkoraġġixxi l-kollaborazzjoni bejn is-setturi edukattivi u kulturali u setturi rilevanti oħra bħax-xjenza u t-teknoloġija. Jinkoraġġixxi u jappoġġja liż-żgħażagħ biex jinvolvu ruħhom f'attivitajiet kulturali u artistiċi. Jagħti inċentiv lill-produtturi kulturali biex jipproduċu produzzjonijiet ġodda u attivitajiet artistiċi mfassla speċifikament għat-tfal u ż-żgħażagħ. Joħloq udjenzi ġodda fuq ġeneri u stili differenti. Jippromwovi l-kultura u l-arti bħala attività divertenti, ta' sodisfazzjon, ta' sfida u eċċitanti għaż-żgħażagħ. Min jista' japplika? Is-Sejħa għal Espressjoni ta' Interess hija miftuħa għal individwi li għandhom 18-il sena jew aktar, gruppi ta' kreattivi, organizzazzjonijiet kulturali pubbliċi u organizzazzjonijiet mhux governattivi rreġistrati li n-natura tax-xogħol tagħhom tikkonċentra fuq il-kultura u l-arti. L-applikanti għandhom ikunu ċittadini Maltin jew ikollhom permess ta' residenza f'Malta / ċertifikat ta' ċittadinanza Maltija / passaport Malti. L-applikant għandu jkun ir-rappreżentant legali tal-organizzazzjoni. Dawk is-setturi mniżżla fir-Regolamenti tad-de minimis tal-2013 that Kummissjoni Ewropea (bħas-sajd, akwakultura u agrikultura) ma jistgħux jibbenifikaw minn din l-iskema. Produzzjonijiet u attivitajiet eliġibbli Applikazzjonijiet jistgħu jiġu sottomessi għal avvenimenti kulturali u artistiċi prodotti speċifikament għal tfal u żgħażagħ ta' bejn 3 u 16-il sena, li jattendu skejjel tal-gvern, tal-knisja jew indipendenti. Din is-sejħa hija miftuħa wkoll għal avvenimenti kulturali u artistiċi aċċessibbli għall-pubbliku ġenerali (iżda li mhumiex disponibbli bla ħlas), u li jżidu l-valur u jsaħħu l-involviment tat-tfal u ż-żgħażagħ fis-setturi tal-kultura u l-arti. L-avvenimenti jistgħu jkunu fil-forom tal-arti li ġejjin u jistgħu wkoll ikunu ta' natura multidixxiplinarja: Żfin, Teatru, Mużika, Arti Viżiva, Letteratura, Film, Patrimonju. Produzzjonijiet u attivitajiet eliġibbli jistgħu jinkludu dawn li ġejjin: Kunċerti; Wiri ta' spettakli (bħal ballet u opri); Wiri ta' dokumentarji u films; Il-workshops ta' qabel jew wara l-ispettakli huma obbligatorji. Madankollu, l-avvenimenti ma jistgħux jikkonsistu biss f'workshop. Il-produtturi jridu jippreżentaw rapport li jagħti dettalji dwar ir-riżultat ta' kull workshop wara kull prestazzjoni. Ninkoraġixxu li l-attivitajiet isiru barra mill-bini tal-iskola bħal teatri pubbliċi, ċentri komunitarji, ċinema, eċċ. L-attivitajjiet jistgħu jsiru wkoll fl-skejjel. L-attivitajiet eżistenti offruti lill-iskejjel/studenti mingħajr ħlas, huma esklużi minn din l-inizjattiva u għalhekk mhumiex meqjusa eliġibbli. Fil-każ ta' produzzjonijiet li jmorru minn post għal ieħor, il-produtturi jridu jidentifikaw id-dati tal-produzzjoni, il-perjodi ta' żmien, l-ispeċifikazzjonijiet meħtieġa mill-post, in-numru massimu ta' postijiet permessi, l-adattabilità għal gruppi ta' età, u l-adegwatezza għal studenti b'diffikultajiet ta' tagħlim u l-aċċess fiżiku għax-xogħol u l-post. Fil-każ ta' postijiet speċifiċi bħala sit fejn jittella' xogħol, il-produtturi jeħtieġu jidentifikaw id-dati tal-produzzjoni, in-numru massimu ta' siġġijiet disponibbli, l-adegwatezza għal gruppi ta' età, l-adegwatezza għal studenti b'diffikultajiet fit-tagħlim, u l-aċċessibilità għal u fil-post. Il-proposti jkunu jridu jinkludu pakkett ta' riżorsi għall-għalliema li jenfasizza r-rilevanza għall-kurrikulu. L-applikanti għandhom jissottomettu reġistrazzjonijiet tax-xogħol propost għal din is-Sejħa jekk ix-xogħol ikun diġà ġie prodott. Jekk ix-xogħol propost ikun għadu fil-fażi ta' żvilupp, l-applikanti għandhom iħejju preżentazzjoni tal-ħidma li tkun għaddejja u jinkluduha mal-applikazzjoni. Kontenut edukattiv għall-avvenimenti proposti Il-kontenut tal-attivitajiet proposti u elenkati hawn fuq jista' jkun marbut ma' suġġetti koperti mill-kurrikulu nazzjonali u s-suġġetti ttrattati fil-klassi. Temi trans-kurrikulari huma mħeġġa ħafna wkoll. Dawn li ġejjin huma oqsma ssuġġeriti li jistgħu jiġu indirizzati iżda li wieħed m'hemmx għalfejn jillimita ruħu għalihom: Il-midja tal-massa - l-influwenza tal-midja tal-massa fuq l-istudenti, il-ġenituri u s-soċjetà, il-valuri li qed jiġu propagati permezz tal-midja tal-massa. Il-globalizzazzjoni u l-multikulturaliżmu - Kwistjonijiet ta' ġeneru, etniċità, identità u inklużjoni soċjali Id-diversità fi ħdan is-soċjetà, il-komunità u l-familja b'mod partikolari. Il-politika - kif maħsuba hawn f'Malta u mqabbla mal-bqija tad-dinja, it-tifsira tal-politika u l-etika relatata magħha. Il-passat, il-preżent u l-futur tal-politika. Id-drittijiet tal-bniedem. Is-saħħa u n-nutrizzjoni, inklużi l-isfidi tad-diżordnijiet tal-ikel. Is-saħħa u sigurtà fuq il-post tax-xogħol - id-drittijiet tal-ħaddiema, l-etika tax-xogħol, is-saħħa fiżika u l-psikoloġika, il-fastidju u l-bullying fuq ix-xogħol. Kwistjonijiet ambjentali - riżorsi naturali lokalment u globalment u l-użi tagħhom, sorsi ta' enerġija rinnovabbli. L-etika. L-iżvilupp personali, Soċjali, u tal-Karriera. Is-sistema tal-bniedem. Ix-xjenza tal-ħoss. Il-litteriżmu lingwistiku. L-apprezzament tal-films. Għażla ta' Xogħlijiet Il-parteċipazzjoni fl-iskema tal-għotja tal-Cultural Pass hija bbażata fuq proċess ta' għażla u se tkun evalwata skont kriterji stabbiliti kif elenkati hawn taħt. It-tim tal-għażla jinkludi rappreżentanti tad-Direttorat tal-Kultura, Il-Kunsill Malti għall-Arti u l-Ministeru għall-Edukazzjoni u x-Xogħol. Dawn se jevalwa l-proposti u jagħżlu x-xogħlijiet. Il-Bord tal-Evalwazzjoni se jibbaża d-deċiżjoni tiegħu fuq il-kriterji li ġejjin: Il-kwalità artistika u l-kollaborazzjonijiet fuq il-proġett (40 punt) Ir-rilevanza tal-avveniment propost għall-udjenza fil-mira u l-ingaġġ mal-udjenza (15-il punt) Kif it-temi kurrikulari qed joħorġu b'mod innovattiv permezz tal-esperjenza artistika (20 punt) Kollaborazzjoni mal-iskejjel qabel jew wara l-workshops u l-pakkett tal-għalliema /ir-riżorsi u r-rappurtar dwaru. Il-proġett/attività hix ġdida għall-Culture Pass. Proġetti li jġibu 60 punt jew aktar awtomatikament ikunu eliġibbli biex jipparteċipaw fil-programm tal-għotja. L-applikanti jiġu infurmati bl-eżitu sad-dati stabbiliti. Kif se taħdem? Inħeġġu l-iskejjel biex jintroduċu lill-istudenti kollha għal minimu ta' ġeneru artistiku wieħed fis-sena fost żfin, teatru, mużika, arti viżiva, film, letteratura u patrimonju. L-għan tagħna hu li nipprovdu lit-tfal u l-istudenti kollha b'esperjenzi kulturali diversi f'ġeneri u stili differenti. Sabiex jappoġġjaw l-implimentazzjoni ta' din il-mira, l-iskejjel jistgħu jużaw il-Culture Pass biex iwasslu dan l-għan lill-istudenti tagħhom. L-iskejjel se jingħataw programm ta' produzzjonijiet u avvenimenti magħżula, għall-perjodu Ottubru 2019 - Ġunju 2020. L-iskejjel se jiġu mistiedna jagħżlu l-attivitajiet li l-istudenti tagħhom biħsiebhom jattendu u se jintalbu jibbukkjaw direttament mal-post/il-produtturi fuq bażi ta' min jiġi l-ewwel jinqeda l-ewwel. Meta jagħmlu dan, waqt li jagħmlu prenotazzjoni, l-iskejjel għandhom jinfurmaw lill-uffiċċju tal-biljetti jew lill-produttur jekk ikunu se jużaw il-Culture Pass. Avvenimenti Speċifiċi għal Post li huma miftuħa wkoll bħala avvenimenti li wieħed jista' jattendi għalihom billi jixtri biljett jekk ma jkollux il-Culture Pass, iridu jiżguraw workshops qabel jew wara l-produzzjoni mal-utenti tal-Culture Pass qabel jew wara l-produzzjoni. Dakinhar tal-avveniment, ir-rappreżentant tal-iskola, il-maniġer tal-post u l-produtturi jiffirmaw Formola ta' Talba li tikkonferma l-għadd ta' siġġijiet. Il-Formola tat-Talba tiddaħħal bħala Appendiċi tal-Formola ta' Applikazzjoni. L-inklużjoni fil-programm tal-Culture Pass ma tiggarantix għotja awtomatika peress li hija fid-diskrezzjoni assoluta tal-iskejjel biex jagħżlu l-avveniment ipprogrammat propost. Hemm budġit speċifiku għal din l-iskema. Meta l-fondi kollha jintużaw, din l-iskema titwaqqaf. L-iskejjel u l-produtturi jiġu nfurmati. Kif tingħata l-għotja? Tingħata għotja għal kull student lill-produttur mal-preżentazzjoni tal-formola tat-talba. L-għotja hija ta' €5 għal kull student. L-għotja ma tistax tintuża biex tissussidja l-ħlas parzjali ta' biljett. L-għotja totali tiġi kkalkulata fuq in-numru totali ta' studenti preżenti matul il-ħin tal-attività. Id-Direttorat tal-Kultura u l-produtturi jidħlu fi ftehim fir-rigward tax-xogħlijiet magħżula. Ebda produzzjoni taħt din l-iskema ma tista' tirċievi aktar minn mitejn elf Euro (€200,000) fuq perjodu ta' tlitt (3) snin għal kull single undertaking. Skont deċiżjoni tal-Qorti tal-Ġustizzja tal-Unjoni Ewropea, kull entità li hi kkontrollata (fuq bażi legali jew fuq bażi de facto) mill-istess entità, hi meqjusa bħala single undertaking. Perjodi taż-żmien Sottomissjoni tal-Applikazzjoni Il-formoli ta' applikazzjoni jinstabu fuq: u Dak li jkun jista' jissottometti formola ta' applikazzjoni tiegħu bid-dokumenti ta' sostenn rilevanti kollha permezz ta' email lid-Direttorat tal-Kultura, Ministeru għall-Ġustizzja, Kultura u Gvern Lokali fuq culturepass.mjcl@gov.mt sas-16 ta' Awissu, 2019 f'nofsinhar: Applikazzjonijiet tard jitqiesu mhux eliġibbli. Mistoqsijiet għandhom jitbagħtu hawn: culturepass.mjcl@gov.mt